Totsiens, Christelike Amerika; Hallo, ware Christenskap - www.bybelkennis.co.za
by Mitch Kalp · 01/01/2013
Hierdie is 'n artikel van Richard Stearns, die President van World Vision.
Daar was 'n tyd toe ons aanvaar het dat almal Christene was. Daardie tyd is lankal verby. In 'n onlangse opname deur die Pew Forum on Religion and Public Life, het die aantal Protestante vir die eerste keer onder 50% geval.
20% van Amerikaners sê hulle is nie gelowig nie – geen godsdiens nie. Ons, ook in Suid-Afrika, is op pad na 'n sekulêre staat. Baie Christene reageer op hierdie kultuurskuif met frustrasie.
Wat is die onderliggende werklikheid van hierdie bevindings? Ons moet teruggaan na die basiese sake: leef soos dissipels van Christus, demonstreer die evangelie op tasbare wyses in ons skole, werkplekke en samelewing.
Die soort Christelike geloof waarop die wêreld positief reageer is: Jy moet jou naaste liefhê. Wetgewing of hofsake gaan geen verskil maak nie. Geen wonder almal weet waarteen kerke is nie, maar min weet waarvoor kerke is.
Christene moet terugkeer na die roeping wat ons by Jesus gekry het en vir die wêreld 'n ander manier van lewe wys. Dit is 'n manier van lewe wat God se karakter weerspieël: sy liefde, sy geregtigheid, sy deernis, sy vergifnis en sy versoening.